Nafarroako Parlamentuko Mahaiak, 2014ko irailaren 29an egindako bilkuran, Eledunen Batzarrari entzun ondoren, erabaki hau hartu zuen, besteak beste:

1. Izapidetzeko onartzea Amaya Zarranz Errea andreak aurkezturiko mozioa, zeinaren bidez Nafarroako Gobernua premiatzen baita zenbait neurri sar ditzan Gizarte Politiketako Departamentuaren jarduketa-ildo nagusietan.

2. Nafarroako Parlamentuko Aldizkari Ofizialean argitara dadin agintzea.

3. Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2014ko irailaren 29an

Lehendakaria: Alberto Catalán Higueras

MOZIOAREN TESTUA

Nafarroako Parlamentuko Parlamentu-talde Popularreko foru parlamentari Amaya Zarranz Errea andreak, Legebiltzarreko Erregelamenduan ezarritakoaren babesean, Gizarte Politiketako Departamentuaren jarduketa-ildo nagusiak bultzatzeko mozio hau aurkeztu du, Osoko Bilkuran eztabaidatzeko eta onesteko.

Iragan irailaren 24an, Gizarte Politiketako kontseilariak agerraldia egin zuen kasuko batzordean, departamentuaren jarduketa-ildo nagusiak azaltzeko.

Parlamentuak, legeak hala aginduta, Nafarroako Gobernuaren jarduna bultzatzeko eginkizuna dauka; halatan, bidezkoa da ezartzea Legebiltzarraren aginduz Gizarte Politiketako Departamentuak zer jarduketa-ildo nagusi garatu behar dituen hemendik legegintzaldia bukatu arte.

Horrenbestez, Parlamentuak Nafarroako Gobernua premiatzen du honako hauek sar ditzan departamentuaren hurrengo hilabeteotarako jarduketa-ildo nagusien artean:

1. Familiaren aldeko ekintzak garatzea, honakoen zutabea den aldetik: gizartea, nagusiak, adingabeak, ezgaituak, mendekotasuna dutenak eta indarkeria matxistaren biktimak.

2. Gizarte-bazterketako egoeran dauden pertsonentzako laguntzak hobetzea.

3. Gazteei laguntzeko politikak.

4. Ohitura osasungarriak sustatzeko programak; bereziki, gizarte-esparru guztietan kirola egitekoak.

5. Enplegua sustatzeko neurriak; bereziki, prebentzioa eta laguntza ematea, gizarte-bazterketa pairatzeko arriskuan dauden edo pairatzen duten pertsonen kasuan.

Iruñean, 2014ko irailaren 24an

Foru parlamentaria: Amaya Zarranz Errea

